VEGA og Down The Drain Concerts præsenterer

**Knasende sprød sydstats blues/rock fra ung guitarguru**

*Den 9. marts kan du komme på en magisk køretur gennem sydstaternes rock-landskab sammen med The Marcus King Band i Lille VEGA.*

Guitarvirtuosen, Marcus King, udgiver den 17. januar sit fjerde studiealbum, der har fået titlen *El Dorado*. Albummet er produceret i samarbejde med producer og Black-Keys frontmand Dan Auerbach i hans studie i Nashville. De 12 blues-inficerede numre er skrevet sammen med navne som Pat McLaughlin, Paul Overstreet og Ronnie Bowman.

Albummet er spækket med lækre sydstats jam-rock-lyde fra Kings eminente guitarspil. På førstesinglen ”The Well”, omfavner King bluesen og fyrer op for maleriske soli og atmosfærisk lyrik. Nummeret indkapsler de mange indflydelser, der musikalsk har været med til at farve klangbundene på *El Dorado*-albummet. Marcus King fortæller:

*“‘The Well’ for me symbolizes the source of all my influences. It is everything that has happened to me to make me the man I am today”.*

Det 23-årige guitarfænomen er en sjælden art, som på mesterlig vis formår at skifte mellem svulmende rock-eskapader til supersonisk soul i form af sin kraftfulde vokal.

Den unge musiker lærte i en ganske ung alder at spille guitar og begyndte som blot 11-årige at spille professionelt. Talentet strømmer gennem Kings vener, bedstefaren var countryguitarist og faderen optræder fortsat live.

The Marcus King Band blev dannet i Greenville, South Carolina, hvor King er opvokset. Bandet er en ekstremt sammenspillet gruppe, der består af trommeslager Jack Ryan, bassist Stephen Cambell, trompetist/trombonist Justin Johnson, saxofonist Dean Mitchell. Med deres imponerende kombination af engagement, håndværk og sjæl har bandet blæst publikum bagover 140 gange sidste år på udsolgte spillesteder.

**Fakta om koncerten:**

The Marcus King Band (US)

Mandag d. 9. marts kl. 20.00

Lille VEGA, Enghavevej 40, 1674 København V

Billetpris: 200 kr. + gebyr

Billetsalget starter fredag den 8. november kl. 10.00 via vega.dk og Ticketmaster.